Diari Oficial de la Generalitat Valenciana


Sumari del DOGV 8160, del 31-10-2017 (2017/9661)

Extracte de la Resolució de 19 d'octubre de 2017, de la vicerectora d'Estudis de Grau i Política Lingüística, per la qual es convoca la quarta edició del Premi A. Olga Quiñones Fernández i se n'estableixen les bases reguladores.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8160

Data del DOGV
:   31-10-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/9661


Data del document
:   19-10-2017

Organisme emissor
:   Universitat de València

Tipus de document
:   Extracte

Correcció d'errades

 Descriptors 

:   * distinció honorífica

Extracte de la Resolució de 19 d'octubre de 2017, de la vicerectora d'Estudis de Grau i Política Lingüística, per la qual es convoca la quarta edició del Premi A. Olga Quiñones Fernández i se n'estableixen les bases reguladores. [2017/9661]  
BDNS (identif.): 368213.  
  
De conformitat amb el que estableixen els articles 17.3.b i 20.8.a de la Llei 38/2003, de 17 de novembre, general de subvencions, se'n publica l'extracte de la convocatòria, el text complet de la qual podeu consultar en la Base de Dades Nacional de Subvencions:  
http://www.pap.minhap.gob.es/bdnstrans  
  
Primer. Beneficiaris  
Aquest premi s'adreça a aquells o aquelles que, estudiant a la Universitat de València, hagen defensat el treball de fi de grau, de fi de màster o la tesi doctoral en aquesta universitat.  
  
Segon. Objecte  
L'objecte d'aquesta convocatòria és reconéixer els treballs originals d'investigació en matèria de dones i per la igualtat de gènere, redactats en qualsevol de les llengües oficials a la Universitat de València (excepte que es tracte de programes de la Universitat oficialment impartits en anglés, en els quals s'admetran també treballs redactats en aquesta llengua), d'acord amb els principis de la Llei d'igualtat; i defensats en aquesta universitat en el curs acadèmic 2016-2017 per a les modalitats 1, 2 i 3 en els següents cicles d'estudis oficials:  
  
- Estudis de grau: treball final de grau (modalitat 1).  
- Estudis de màster: treball final de màster (modalitat 2).  
- Estudis de doctorat: tesi doctoral (modalitat 3).  
  
Tercer. Bases reguladores  
La convocatòria està publicada en la URL següent:  
http://www.uv.es/igualtat  
  
Quart. Quantia  
Es concedirà un premi per cada modalitat establerta en aquesta convocatòria:  
- Primera modalitat: per a treballs de final de grau (TFG), 500 euros i diploma.  
- Segona modalitat: per a treballs de final de màster (TFM), 1.000 euros i diploma.  
- Tercera modalitat: per a tesis doctorals (TD), 1.500 euros i diploma.  
De conformitat amb el punt 5.b de la convocatòria, es podran concedir premis ex aequo. En aquest cas, es distribuirà la quantitat prevista entre els treballs premiats.  
Es podran concedir accèssits, sense dotació econòmica, si la qualitat dels treballs presentats i no premiats ho mereixen, segons el criteri del jurat.  
L'import dels premis està subjecte a la retenció de l'Impost sobre la Renda de les Persones Físiques (IRPF) que marca la llei, i es formalitzarà per mitjà de transferència bancària en un únic pagament, per a la qual cosa caldrà emplenar la fitxa de pagaments a tercers en el termini de 15 dies comptadors a partir de l'endemà de la publicació del resultat. Aquesta fitxa serà facilitada per la Unitat d'Igualtat a través del correu electrònic que, a aquest efecte, hagen indicat les persones premiades en la sol·licitud de presentació al premi.  
  
Cinqué. Termini de presentació de sol·licituds  
Les sol·licituds s'han de presentar en el termini d'un mes a partir de l'endemà de la publicació de l'extracte de la resolució de la convocatòria del premi en el Diari Oficial de la Generalitat Valenciana (DOGV).  
  
Si la sol·licitud no posseeix els requisits o no va acompanyada de la documentació exigida en aquesta convocatòria, podrà ser esmenada de conformitat amb les previsions i els efectes de l'article 68 (esmena i millora de sol·licituds) de la Llei 39/2015, d'1 d'octubre, del procediment administratiu comú de les administracions públiques.  
  
  
Sisé. Altres dades  
Criteris de valoració  
Els premis es valoraran, per a cada modalitat establerta, segons els criteris següents:  
- Originalitat i impacte (amb una valoració del 50 % de la puntuació total).  
- La singularitat en el plantejament del tema.  
- Grau d'incorporació de la perspectiva de gènere.  
- Grau de transferència i innovació social.  
- Metodologia utilitzada (amb una valoració del 30 % de la puntuació total).  
- Precisió i tractament científic.  
- Bibliografia.  
- Redacció del treball (amb una valoració del 20 % de la puntuació total).  
- Claredat expositiva i construcció d'un discurs ben articulat.  
  
- Ordenació adequada del treball i coherència interna.  
- Ús inclusiu i no sexista de la llengua.  
Sol·licituds  
Les sol·licituds s'han de presentar preferentment en modalitat electrònica per mitjà del formulari web que es publicarà en l'adreça:  
https://webges.uv.es/uvEntreuWeb/entradaSEU.jsp'idForm=IGU\_PROQ16  
  
Sense perjudici que es puga presentar al Registre General de la Universitat de València (edifici Rectorat, av. Blasco Ibáñez, 13, 46517 València) o en qualsevol dels registres auxiliars. També es poden presentar per qualsevol dels mitjans previstos en l'article 16.4 de la Llei 39/2015, d'1 d'octubre, del procediment administratiu comú de les administraciones públiques. En cas de no optar per la presentació electrònica, caldrà adjuntar a la sol·licitud, en suport electrònic (CD o memòria USB), la documentació, en format PDF, indicada en l'apartat següent.  
Documentació que s'ha d'aportar:  
- Imprés de sol·licitud degudament emplenat. En trobareu el model en el web de la Unitat d'Igualtat (http://www.uv.es/igualtat).  
- El treball que es presenta a aquest premi (en format PDF).  
- Justificant de la qualificació obtinguda per l'avaluació del treball presentat al premi.  
- Resum del treball (en format PDF):  
· Per als treballs de fi de grau, 3-4 fulls.  
· Per als treballs de fi de màster, 6-7 fulls.  
· Per a les tesis doctorals, 8-10 fulls.  
- Breu currículum (en format PDF).  
  
València, 19 d'octubre de 2017.- La vicerectora d'Estudis de Grau i Política Lingüística, p. d. (DOGV 27.01.2017): Isabel Vázquez Navarro.